En mand fra Frederikshavn sad i weekenden dybt begravet i et spil computer. Muligvis lidt for begravet. Mandens ekskæreste havde nemlig forsøgt at ringe til ham, mens han sad foran skærmen. Men han tog ikke telefonen, og det fik ekskæresten til at kontakte politiet. - Hun havde forsøgt at ringe til ham, men han tog ikke telefonen. En patrulje blev derfor sendt af sted til adressen, hvor de bankede på, forklarer Nordjyllands Politi i dagens døgnrapport. Der skete imidlertid ingenting, da politiet ankom til adressen og bankede på. Derfor måtte ordensmagten tilkalde en låsesmed, så de kunne sikre, at der ikke var sket noget med manden. - Da låsesmeden var ved at gå i gang med arbejdet, åbnede ekskæresten døren. Han havde spillet computer med hovedtelefoner på og havde altså ikke hørt postyret udenfor, skriver Nordjyllands Politi. Hvilket spil, der var tale om, beretter historien intet om. Men anstrengelserne foran computerskærmen havde tilsyneladende udløst et win: - Han havde det helt fint, konstaterer politiet.

Referat:
En mand fik i weekenden besøg af ordensmagten, fordi hans bekymrede ekskæreste ikke kunne få fat på ham.